KIRJALLINEN KYSYMYS P-3744/00 esittäjä(t): Theodorus Bouwman (Verts/ALE) komissiolle. Liikennepolitiikka ja kuljetusten ehkäiseminen.



Virallinen lehti nro 163 E , 06/06/2001 s. 0206 - 0207



KIRJALLINEN KYSYMYS P-3744/00 esittäjä(t): Theodorus Bouwman (Verts/ALE) komissiolle (29. marraskuuta 2000) Aihe: Liikennepolitiikka ja kuljetusten ehkäiseminen Alankomaiden liikenneneuvosto (Nederlandse Raad voor Verkeer en Waterstaat) mainitsee pitkän aikavälin tavarankuljetuspolitiikkaa koskevassa asiakirjassaan (Advies Lange-termijnbeleid goederenvervoer, deel 2, elokuu 1999) kuljetusten ehkäisemisen yhtenä vaihtoehtona Alankomaiden kasvavien kuljetustarpeiden rajoittamiseksi. Alankomaiden liikenneministeriö toteaa vuoden 2000 kansallisessa liikenne- ja kuljetussuunnitelmassa, että kuljetusten ehkäisemiseen tähtäävää politiikkaa ollaan kehittämässä. Kuljetusten ehkäisemisen taustalla on ajatus siitä, että on pyrittävä katkaisemaan taloudellisen kasvun ja kuljetustarpeen kasvun välinen yhteys. Kyseisellä politiikalla on kolme tavoitetta: 1) tuotemäärien pienentäminen, 2) kuljetusetäisyyksien lyhentäminen ja 3) paluuvirtojen pienentäminen. Ministeriö tukee parhaillaan useita hankkeita ja tutkii vielä eri mahdollisuuksia määritelläkseen politiikan tarkemmin. Hankkeet koskevat esimerkiksi seuraavanlaisia asioita: tuotteiden pienentämistä ja keventämistä koskeva suunnittelu, veden poistaminen tuotteista, tuotteiden alueellinen tuotanto ja kulutus ja tuotantoketjun tekeminen osittain virtuaaliseksi (virtuaalinen huutokauppa). Ottaen huomioon, että komissio pyrkii siihen, että eurooppalainen kuljetusala noudattaa kestävän kehityksen periaatetta ja että myös liikenneneuvosto tukee kyseistä tavoitetta (2204. istunnossaan Luxemburgissa 6. lokakuuta 1999 neuvosto totesi aikovansa saada aikaan edistystä ympäristön kannalta merkittävien komission ehdotusten suhteen), haluan kysyä seuraavaa: 1. onko komissio tietoinen kyseisestä kehittymässä olevasta politiikasta Alankomaissa? 2. harjoitetaanko muissa jäsenvaltioissa kuljetusten ehkäisemiseen tähtäävää politiikkaa? 3. katsooko komissio, että kuljetusten ehkäiseminen on tarkoituksenmukainen keino kuljetustarpeiden vähentämiseksi? 4. kiinnittääkö komissio uudessa liikenteen valkoisessa kirjassaan huomiota kuljetusten ehkäisemiseen? Jos vastaus on myönteinen, millä tavalla se tapahtuu? Jos vastaus on kielteinen, katsooko komissio, että kuljetusten ehkäisemiseen EU:n tasolla on olemassa keinoja ja mahdollisuuksia? Onko komissio valmis edistämään kuljetusten ehkäisemistä tutkimusten ja hallinnollisten aloitteiden avulla ja mikä olisi siinä tapauksessa kyseisten toimien aikataulu? Loyola de Palacion komission puolesta esittämä vastaus (21. joulukuuta 2000) 1. Komissio on tietoinen Alankomaiden hallituksen pyrkimyksistä vähentää liikenteen kielteisiä vaikutuksia erilaisilla toimenpiteillä. 2. Koska liikenteen kielteiset vaikutukset yhteiskunnassa lisääntyvät, poliittiset päättäjät ovat ryhtyneet harkitsemaan keinoja vähentää liikennettä erottamalla toisistaan liikenteen kasvu ja talouskasvu. Tästä asiasta on keskusteltu monissa jäsenvaltioissa ja Yhdistynyt kuningaskunta on jo aloittanut sitä koskevat laajat toimet. 3. Liikenteen ehkäisemisen ymmärretään liittyvän laajaan tavoitteeseen, joka koskee liikenteen kielteisten vaikutusten vähentämistä. Tähän tavoitteeseen pääsemiseksi on olemassa useita keinoja. Komission politiikassa liikennettä ei haluta tarkastella negatiivisena tekijänä taloudessa vaan siinä tunnustetaan liikenteen tuomat hyödyt Euroopan kehittämiselle, mutta pyritään vähentämään sen kielteisiä seurauksia. Komission tavoitteissa keskitytään keinoihin, joilla liikenteen kielteisiä vaikutuksia voidaan vähentää. Tällaisia ovat esimerkiksi ruuhkien ja päästöjen vähentämiseksi asetettavat maksut sekä vaihtoehtoiseen liikenneinfrastruktuuriin tehtävät investoinnit, joiden avulla edistetään siirtymistä liikennemuotoihin, joilla on vähemmän kielteisiä vaikutuksia. Tällaisia toimenpiteitä pidetään tarkoituksenmukaisempina kuin liikenteen yleiseen vähentämiseen tähtäävää strategiaa. 4. Vuoden 2001 alkupuolella julkaistavassa valkoisessa kirjassa käsitellään liikenteen vaikutuksia yksityiskohtaisemmin sekä esitetään toimenpiteitä, joilla niitä voidaan tehokkaasti vähentää. Liikennemuotosiirtymän tasapainottaminen (siirtyminen maantiekuljetuksista rautatieliikenteeseen ja kaupungeissa henkilöautojen käytöstä julkiseen liikenteeseen) sekä liikenteen kustannusten siirtäminen selvemmin hintoihin ovat keinoja, joilla voidaan selvästi vähentää tarpeettomia kuljetuksia tai sellaista liikennettä, jonka yhteiskunnalliset kustannukset ylittävät siitä saatavat yksityiset hyödyt, mutta kuitenkin sallia yhteiskunnallisesti hyödyllisen liikenteen kasvu. Komissio on myös laatimassa koko yhteisössä sovellettavia toimenpiteitä, joita koskevia ehdotuksia on tarkoitus esittää niillä aloilla, joilla yhteisöllä on toimivaltaa. Eräiden toimenpiteiden kuten alueellisen liikenteen ja kaupunkiliikenteen osalta on tarkoituksenmukaisempaa laatia liikennesuunnitelmia kansallisella tai alueellisella tasolla. Komissio ottaa mielellään vastaan tämän alan sellaisia yhteisön tutkimuksia koskevia ehdotuksia, joiden avulla voidaan selvittää, mitä muita politiikan suuntia komissio voisi esittää vähentääkseen liikenteen kustannuksia ja sen kielteisiä vaikutuksia yhteiskunnalle.